Document ID: 32009R1233

РЕГЛАМЕНТ (ЕС) № 1233/2009 НА КОМИСИЯТА
от 15 декември 2009 година
за определяне на специфична мярка за подпомагане на пазара в сектора на млечните продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 186 и член 188, параграф 2 във връзка с член 4 от него,
като има предвид, че:
(1)
Цените на световния пазар на млечни продукти отбелязаха значителен спад най-вече поради рязкото намаляване на търсенето, което е свързано с финансовата и икономическата криза. Цените на млечните продукти на пазара на Общността също отбелязаха значителен спад поради кризата и промените в предлагането.
(2)
Понижаването на цените на млечните продукти в Европейския съюз оказа значително влияние и върху изкупните цени за земеделските стопанства. Ще бъде необходимо много време, за да се постигне устойчиво възстановяване. Следователно е уместно държавите-членки да получат пакет финансова помощ, за да подпомагат земеделските производители на млечни продукти, които са пострадали сериозно от кризата в сектора на млечните продукти и при дадените обстоятелства имат проблеми с ликвидността.
(3)
Финансовият пакет за всяка държава-членка ще бъде изчислен въз основа на производството на мляко през 2008/2009 г. в рамките на националните квоти. Държавите-членки следва да разпределят наличните количества на национално равнище безпристрастно и въз основа на обективни критерии, като в същото време избягват каквито и да било изкривявания на пазара и конкуренцията.
(4)
Прилагането на настоящия регламент следва да се извърши, като се вземат предвид институционалните особености на всяка държава-членка.
(5)
Помощта за земеделските производители на млечни продукти следва да бъде предоставена като интервенционна мярка за регулиране на селскостопанските пазари в съответствие с член 3, параграф 1, буква б) от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2).
(6)
По бюджетни причини Общността ще финансира разходите, понесени от държавите-членки във връзка с финансовата помощ за земеделските производители на млечни продукти, само когато подобни плащания са направени в определен срок.
(7)
За да се осигурят прозрачност, надзор и подходящо управление на националните пакети, държавите-членки следва да информират Комисията относно обективните критерии, използвани за определяне на методите за предоставяне на помощ, и взетите мерки за избягване на изкривяването на пазара.
(8)
За да се осигури колкото се може по-бързо достъп на земеделските производители на млечни продукти до помощта, държавите-членки следва да бъдат подпомогнати за възможно най-скорошното прилагане на настоящия регламент. Ето защо е необходимо той да влезе в сила незабавно.
(9)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Държавите-членки използват средствата, посочени в приложението, за да осигурят на земеделските производители на млечни продукти, сериозно засегнати от кризата в сектора, помощ по безпристрастен начин и въз основа на обективни критерии, при условие че тези плащания не създават изкривявания на пазара и конкуренцията.
Член 2
1. Мерките, предвидени в член 1 от настоящия регламент, се считат за интервенционни мерки за регулиране на селскостопанските пазари по смисъла на член 3, параграф 1, буква б) от Регламент (ЕО) № 1290/2005.
2. Плащанията във връзка с помощта, посочена в член 1, се извършват от държавите-членки най-късно до 30 юни 2010 г.
Член 3
По отношение на помощите, предвидени в член 1, държавите-членки съобщават на Комисията:
а)
незабавно и най-късно до 31 март 2010 г. - описание на обективните критерии, използвани за определянето на методите за предоставяне на помощ и взетите мерки за избягване на изкривяването на пазара;
б)
най-късно до 30 август 2010 г. - общите суми на изплатените помощи, както и броя и типа на получателите им.
Член 4
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 декември 2009 година.

Labels: 17
19
5
3
6